Robert Mueller
Robert Swan "Bob" Mueller III (čit. maler; rođen 7. augusta 1944) američki je advokat i bivši direktor FBI-a od 2001. do 2013. godine. Na tu poziciju nominirao ga je predsjednik George W. Bush, davši mu mandat od deset godina, koji je predsjednik Barack Obama produžio za dvije godine. Mueller je tako postao direktor FBI-a s najdužim stažom nakon J. Edgara Hoovera. Trenutno je na čelu posebnog savjeta za istragu umiješanosti Rusije u predsjedničke izbore u SAD-u 2016. Diplomirao je na Univerzitetu u Princetonu te se kasnije pridružio marincima i kao komandir voda učestvovao u ratu u Vijetnamu, za šta je odlikovan bronzanom zvijezdom s oznakom "V" za junaštvo i purpurnim srcem. Nakon što je diplomirao pravo na Univerzitetu u Virginiji 1973, tri godine je radio za privatnu firmu u San Francisku, a potom je imenovan za pomoćnika saveznom tužiocu u već spomenutom gradu. Prije nego što je nominiran za direktora FBI-a, radio je kao federalni tužilac, pomoćnik državnom pravobraniocu kriminalistike i vršilac dužnosti zamjenika državnog pravobranioca. Stekao je reputaciju iskrenog i moralno strogog advokata i istražioca, te je dobio nadimak "Bobby Three Sticks" (Bobby od tri štapića – odnosi se na rimski broj "III" na kraju njegovog imena). Dobio je pohvale za nestranački i nepolitički pristup radu (Mueller je Republikanac) i pripisuje mu se preobražavanje FBI-a iz agencije usredotočene na sprovođenje zakona u jednu od najboljih svjetskih organizacija koje se bave borbom protiv špijunaže i terorizma. Ministarstvo pravde Sjedinjenih Američkih Država imenovalo ga je u maju 2017. na poziciju posebnog savjetnika da nadgleda FBI-evu istragu o umiješanosti Rusije u predsjedničke izbore u SAD-u 2016.